Document ID: 31998D0175

KOMISSION PÄÄTÖS,
tehty 3 päivänä maaliskuuta 1998,
Kanadasta, Macaosta ja Thaimaasta peräisin olevien tiettyjen magneettilevyjen (3,5 tuuman mikrolevyt) tuontia koskevan polkumyynnin vastaisen menettelyn päättämisestä (98/175/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1), sellaisena kuin se on muutettuna asetuksella (EY) N:o 2331/96 (2), ja erityisesti sen 9 ja 23 artiklan,
on kuullut asiassa neuvoa-antavaa komiteaa,
sekä katsoo, että
(1) Komissio ilmoitti 6 päivänä huhtikuuta 1995 Euroopan yhteisöjen virallisessa lehdessä julkaistulla ilmoituksella (3) Kanadasta, Indonesiasta, Macaosta ja Thaimaasta peräisin olevien tiettyjen magneettilevyjen (3,5 tuuman mikrolevyt) yhteisöön tuontia koskevan polkumyynnin vastaisen menettelyn aloittamisesta ja aloitti tutkimuksen asiassa.
Polkumyyntiä koskeva tutkimus kesti 1 päivästä maaliskuuta 1994 28 päivään helmikuuta 1995 (jäljempänä "tutkimusajanjakso").
Indonesian osalta tämän tutkimuksen tulokset esitetään komission asetuksessa (EY) N:o 502/98 (4).
1. Kanada
(2) Tutkimuksessa ilmeni, että Kanadasta peräisin oleva tuonti kasvoi 3,8 miljoonasta yksiköstä vuonna 1992 22,3 miljoonaan yksikköön tutkimusajanjakson aikana. Ottaen huomioon kyseisen tuotteen kokonaistuonti yhteisöön tutkimusajanjaksona eli 834 miljoonaa yksikköä, Kanadasta peräisin olevan tuonnin ei voida katsoa aiheuttavan merkittävää vahinkoa yhteisön teollisuudelle neuvoston asetuksen (EY) N:o 384/96, jäljempänä "perusasetus", 9 artiklan 3 kohdan tai Maailman kauppajärjestön polkumyynnin vastaisen sopimuksen 5 artiklan 8 kohdan merkityksessä.
2. Macao
(3) Komission äskettäin tekemä tutkimus Macaosta vuodesta 1993 yhteisöön tuotujen 200 miljoonan 3,5 tuuman mikrolevyn alkuperästä osoitti, että kaikki Macaosta tutkimusajanjakson aikana viedyt mikrolevyt olivat itse asiassa peräisin joko Taiwanista tai Kiinan kansantasavallasta. Näin ollen tämän menettelyn alaisten Macaosta peräisin olevien tuotteiden vientiä ei esiintynyt, joten polkumyynnin ja vahingon määrittely ei ollut tarpeen.
3. Thaimaa
(4) Komissio totesi, että vain 8,9:ää miljoonaa mikrolevyä (eli 20:tä prosenttia thaimaalaisten yritysten viennin kokonaismäärästä tutkimusajanjakson aikana) voitiin pitää Thaimaasta peräisin olevina. Lisäksi erillisessä komission tutkimuksessa, joka käsitti kyseisen tutkimusajanjakson, mutta ei rajoittunut pelkästään siihen, ei löydetty todisteita muusta Thaimaasta peräisin olevasta viennistä. Tämän perusteella Thaimaasta peräisin oleva vienti oli alle yhden prosentin yhteisön kokonaiskulutuksesta tutkimusajanjaksona ja sitä on perusasetuksen 9 artiklan 3 kohdan mukaisesti pidettävä vähäpätöisenä.
4. Päätelmät
(5) Edellä olevan perusteella on todettava, että suojatoimet ovat tarpeettomia Kanadasta, Macaosta ja Thaimaasta peräisin olevien 3,5 tuuman mikrolevyjen tuonnin osalta. Sen vuoksi näistä kolmesta maasta tapahtuvaa tuontia koskeva menettely olisi päätettävä perusasetuksen 9 artiklan 2 kohdan mukaisesti,
ON PÄÄTTÄNYT SEURAAVAA:
Ainoa artikla
Päätetään Kanadasta, Macaosta ja Thaimaasta peräisin olevien tiettyjen magneettilevyjen (3,5 tuuman mikrolevyt) tuontia koskeva polkumyynnin vastainen menettely.
Tehty Brysselissä 3 päivänä maaliskuuta 1998.

Labels: 12
3
4
18